Heuning :: identiteitskrisis
Soos wie lyk God? Ek verwys nie na sy grootheid nie. Ek praat van sy fisiese gelaatstrekke. Mag mens só praat? Is ek besig om Godslasterlik op te tree as ek vra: soos wie lyk God?
As jy iemand se ID-boekie in die hande kry, waarna kyk jy eerste? Ek is seker jy sal met my saamstem as ek sê die meeste mense sal heel eerste na die foto kyk. Dit sal dan definitief gevolg word deur ‘n gegiggel en verbasing. Dan begin die eienaar van die boekie ongemaklik trippel en wil met alle geweld die boekie terughê, want ooo... daardie kapsel! En gladde velletjie. Die volgende waarna daar dan gekyk word is die geboortedatum. En dan is daar weer ‘n ge-oe en -aa van vooraf. Wat? Is jy só oud? Ek is dankbaar my ID-boekie wys darem nie my gewig nie, dan was daar nóg iets om oor skaam te kry. Jou ID-boek wys wel jou geslag, ras (in syfers), wanneer jy al gestem het, huwelikstatus, vuurwapenlisensies, ens. Hoe min jy ookal van daardie groen boekie hou, dit is wie jy is! Al gooi jy hom weg, verander dit nie aan wie jy is nie. Selfs ‘n nuwe foto maak nie vir lank ‘n verskil nie. (En ja, dit is ek op die ID boekie hier bo!)
13U het my gevorm, my aanmekaargeweef in die skoot van my moeder. 14Ek wil U loof, want U het my op ’n wonderbaarlike wyse geskep. Wat U gedoen het, vervul my met verwondering. Dit weet ek seker: 15geen been van my was vir U verborge toe ek gevorm is waar niemand dit kon sien nie, toe ek aanmekaargeweef is diep in die moederskoot. 16U het my al gesien toe ek nog ongebore was, al my lewensdae was in u boek opgeskrywe nog voordat ek gebore is. 17Hoe wonderlik is u gedagtes vir my, o God, hoe magtig hulle almal! 18As ek hulle sou wou opnoem—hulle is meer as wat daar sand is, en as ek daarmee klaar is, sou ek nog steeds met U te doen hê.
Ek wed jou jy kan nie hierdie teks net so aanvaar nie – bietjie kleiner middeltjie, eff korte neusie, effe smaller skouertjies, bietjie minder sproetjies, effens meer gegolfde haartjies, langer beentjies, kleiner voetjies, minder plooitjies....? So kan ons, al glo ons dat God volmaak skep, met ‘n identiteitskrisis sit.
Moenie jou hare eers was nie, moenie grimering aansit nie, moenie fancy aantrek nie, moenie lekkerruik goete aanspuit nie. Nou .... gaan staan voor die spieël en kyk. Maar moenie net kyk nie, maak seker jy SIEN! En GLO. Kyk in daardie spieël met nuwe oë, en sien hoe iemand lyk wat na die beeld van God geskep is, en as’t ware soos God lyk. Ek hoop jy verstaan die konteks waarin ek die volgende sê: JY lyk soos God. Laat toe dat die Here jou gedagtes oorneem, jou uitsig verander op jouself. Sien jou absolute skoonheid raak, word trots op jou eie gestalte. Moenie toelaat dat ander mense se beelde kom inmeng nie, jy wil nie soos hulle wees nie, jy is soos God. Jy wil bly waar jy bly, werk waar jy werk. Wees wie jy is, want Christus IN jou skep die beste denkbare kombinasie van wie jy werklik is. Moenie wees wie jy geword het nie, wees wie God jou gemaak het. As jy moet trots wees op ‘n onvolmaakte gestalte, wees trots! As jy moet trots wees op min besittings, wees trots. As jy werklik in alle opsigte kan vrede maak daarmee, wees dan baie, baie trots, want dan het jy nie ‘n identiteitskrisis nie.